En god idé er at starte på det tryk, som maskinen er forindstillet til. Det er der flere årsager til. Maskinens første runde er en ”prøverunde”, hvor den tester af, hvor meget benet i støvlen fylder. Herefter går den i gang med at fylde op til det tryk, den er indstillet til. Derfor er det en god idé at lade den køre 4 omgange, inden du vurderer, om den skal skrues op i styrke. I forhold til lymfedrænage er det ikke trykkets hårdhed, som er afgørende for effekten. Endelig skal det påpeges, at hvis du altid vælger den højeste styrke fra starten af, så har du ikke mulighed for at geare op de dage, hvor benene har brug for lidt ekstra, og din krop vil vænne sig til det høje tryk.